პარკები და რეკრეაცია
პარკები და რეკრეაცია (ინგლ. Parks and Recreation; შემოკლებით ინგლ. Parks and Rec) ― ამერიკული პოლიტიკური სატირული მოკუმენტური სიტუაციური კომედია. შექმნილია გრეგ დენიელსისა და მაიკლ შურის მიერ. ტელესერიალი 2009 წლის 9 აპრილიდან 2015 წლსი 24 თებერვლამდე National Broadcasting Company-ის ეთერში გადიოდა. სერიალი 7 სეზონისგან შედგება, რომლებიც ჯამში 125 ეპიზოდს მოიცავს. 2020 წლის 30 აპრილს ხელახლა შეკრების სპეციალური ეპიზოდი გავიდა. ემი პოლერი გამოგონილი ქალაქის, პაუნის (ინდიანა), პარკების დეპარტამენტის მხიარული, საშუალო დონის ბიუროკრატის, ლესლი ნოუპის როლს ასრულებს. მონაწილეობენ: რაშიდა ჯონზი (ენ პერკინსი), აზიზ ანსარი (ტომ ჰავერფორდი), ნიკ ოფერმანი (რონ სვანსონი), ობრი პლაზა (ეიპრილ ლადგეიტი), კრის პრატი (ენდი დუაერი), ადამ სკოტი (ბენ ვაიტი), რობ ლოუ (კრის ტრეგერი), პოლ შნაიდერი (მარკ ბრენდანავიცი), ჯიმ ო'ჰეირი (ჯერი გერგიჩი) და რეტა (დონა მიგლი). ტელესერიალისთვის სცენარისტებმა კალიფორნიის ადგილობრივი პოლიტიკა გამოკვლიეს და კონსტულაცია ურბანული დაგეგმარების სპეციალისტებთან და ადგილობრივ მოხელეებთან გაიარეს. რადგანაც მაყურებლებმა პერსონაჟი არაინტელექტუალურად და „ჩერჩეტად“ აღიქვეს, I სეზონის შემდეგ ლესლი ნოუპის პერსონაჟმა დიდი ცვლილებები განიცადა. სცენარისტებმა სხვადასხვა ეპიზოდში მიმდინარე მოვლენები ასახეს, მაგალითად: პაუნის მერიის დახურვა, რაც 2007-2008 წლის გლობალური ფინანსური კრიზისით იყო შთაგონებული. ბოლო ეპიზოდებში რეალური პოლიტიკური მოღვაწეებიც გამოჩნდნენ, როგორებიც არიან: ჯონ მაკკეინი, მიშელ ობამა და ჯო ბაიდენი. I სეზონის დროს ტელესერიალმა კრიტიკოსთა შერეული შეფასება დაისმსახურა (ოფისთან შედარებით, რომლის პროდიუსერებიც დენიელსი და შური იყვნენ), თუმცა ტონისა და ფორმატის ცვლილების შემდეგ, მეორე და მომდევნო სეზონებმა მეტწილად კრიტიკოსთა დადებითი შეფასებები დაიმსახურა. ტელესერიალმა არაერთი ჯილდო და ნომინაცია დაიმსახურა, მათ შორის პრაიმტაიმის ემის ჯილდოს 14 ნომინაცია. ემი პოლერმა სერიალში შესრულებული როლისთვის ოქროს გლობუსი დაიმსახურა. 2013 წელს ტელესერიალი წარდგენილი იყო ოქროს გლობუსის საუკეთესო სატელევიზიო მიუზიკლის ან კომედიური სერიალის კატეგორიაში. ჟურნალმა Time-მა „პარკები და რეკრეაცია“ 2012 წლის საუკეთესო ტელესერიალად დაასახელა. ოთხჯერ ზედიზედ ნომინირების შემდეგ, 2013 წელს ტელესერიალმა ტელეკრიტიკოსთა ასოციაციის ჯილდო მიიღო კომედიაში გამორჩეული მიღწევისთვის.